บลจ.กรุงศรีตั้งเป้าโต22%
บลจ.กรุงศรี ตั้งเป้าสินทรัพย์แตะ 3.3 แสนล้าน เติบโต 22% ชูกองหุ้นยุโรป-ญี่ปุ่นเด่น ส่วน CIMB ยกบาลานซ์ฟันด์เหมาะตลาดผันผวน
23 มี.ค. 2558

บลจ.กรุงศรี ตั้งเป้าสินทรัพย์แตะ 3.3 แสนล้าน เติบโต 22% ชูกองหุ้นยุโรป-ญี่ปุ่นเด่น ส่วน CIMB ยกบาลานซ์ฟันด์เหมาะตลาดผันผวน
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า แผนงานในปี 2558 บริษัทตั้งเป้ามูลค่าทรัพย์สินสุทธิภายใต้การบริหาร (เอยูเอ็ม) ไว้ที่ 3.3 แสนล้านบาท เติบโต 22% จากสิ้นปี 2557 อยู่ที่ 2.7 แสนล้านบาท โดยเน้นขยายลูกค้าผ่านเครือข่ายสาขาธนาคารกรุงศรีอยุธยาทั่วประเทศ และหาผลิตภัณฑ์ใหม่ๆ ให้ลูกค้าจัดสรรลงทุนที่เหมาะกับทุกสภาวะ
สำหรับผลงานปี 2557 บริษัทมีส่วนแบ่งการตลาดเพิ่มขึ้นมาอยู่อันดับที่ 6 ของอุตสาหกรรม ทรัพย์สินเติบโต 37% ขณะที่อุตสาหกรรมโต 20% และบริษัทมีจำนวนบัญชีลูกค้าใหม่เพิ่ม 31% 
นายประภาส ตันพิบูลย์ศักดิ์ ประธานเจ้าหน้าที่การลงทุน บลจ.กรุงศรี กล่าวว่า คาดว่าเศรษฐกิจในปีนี้ยังไม่ค่อยดี เพราะปัจจัยขับเคลื่อนหลักทั้งการส่งออกและอุปโภคบริโภคในประเทศอ่อนแอ ขณะที่การลงทุนของภาครัฐยังต้องรอเวลาพอสมควร จึงจะเห็นผลเชิงบวกต่อเศรษฐกิจ เห็นได้จากการปรับลดอัตราดอกเบี้ยนโยบายลงเหลือ 1.75% จาก 2% เพื่อกระตุ้นความเชื่อมั่น
สำหรับทิศทางการลงทุนในปีนี้ คาดว่าตลาดหุ้นยังสร้างผลตอบแทนที่น่าสนใจ จากแนวโน้มอัตราดอกเบี้ยยังอยู่ระดับต่ำและสภาพคล่องอยู่ในระดับสูงจากการอัดฉีดเม็ดเงินจากธนาคารกลางขนาดใหญ่ โดยยุโรปและญี่ปุ่นจะได้อานิสงส์จากมาตรการผ่อนคลายทางการเงิน จึงแนะนำกองทุนกรุงศรียุโรปอิควิตี้เฮดจ์ (KF-HEUROPE) และกองทุนเปิดกรุงศรีเจแปนเฮดจ์ปันผล (KF-HJAPAND)
นายจุมพล สายมาลา ประธานเจ้าหน้าที่บริหาร บลจ.ซีไอเอ็มบี-พรินซิเพิล เปิดเผยว่า บริษัทได้ออกกองทุนเปิดซีไอเอ็มบี-พรินซิเพิล โกลบอล บาลานซ์ เสนอขายตั้งแต่วันที่ 23-27 มี.ค. 2558 กระจายการลงทุนในหุ้นและตราสารหนี้ทั่วโลก ผ่านกองทุน UBS (Lux) Key Selection SICAV-Global Allocation (EUR) ซึ่งเหมาะกับการลงทุนที่ผันผวนตลอดปีนี้ โดยผลตอบแทนกองทุนเฉลี่ย 5 ปีที่ผ่านมา อยู่ที่ 7.92% ต่อปี ข้อมูล ณ วันที่ 31 ธ.ค. 2558 
สำหรับกองทุนนี้จะปิดความเสี่ยงอัตราแลกเปลี่ยนทั้งจำนวน กำหนดเงินลงทุนขั้นต่ำ 5.1 แสนบาท และคาดการณ์ผลตอบแทนกองทุนประมาณ 8-10% ต่อปี
ปัจจุบัน บริษัทมีเอยูเอ็ม 7.5 หมื่นล้านบาท จากสิ้นปีก่อนอยู่ที่ 4 หมื่นล้านบาท เนื่องจากควบรวม บลจ.ฟินันซ่า เข้ามา และทำให้ส่วนแบ่งตลาดเพิ่มขึ้นจากอันดับ 17 มาอยู่ที่ 12 และปีนี้ตั้งเป้าสินทรัพย์อยู่ที่ี่ 8.8 หมื่นล้านบาท 
นายเจษฎา สุขทิศ ประธานเจ้าหน้าที่การลงทุน บลจ.ซีไอเอ็มบี-พรินซิเพิล กล่าวว่า ตลาดหุ้นทั่วโลกจะกลับมากังวลธนาคารกลางสหรัฐ (เฟด) ปรับขึ้นดอกเบี้ยอีกครั้งในช่วงเดือน พ.ค.-มิ.ย. จากที่ตลาดคาดเฟดจะขึ้นดอกเบี้ยเดือน มิ.ย.-ก.ย.นี้ และไม่น่าจะทำให้เงินไหลออกจากหุ้นไทยกลับไปสหรัฐ เนื่องจากนักลงทุนต่างชาติถือหุ้นไทยไม่มากนัก และตั้งแต่ต้นปี 2558 เงินไหลเข้าตลาดหุ้นยุโรปมากรับคิวอี จึงสะท้อนว่าเงินจะไหลเข้าตลาดที่ให้ผลตอบแทนดี